section_heading: Životopis
paragraph_text: Prvu pjesmu Hribar je objavio 1942. kao 12-godišnjak u osječkom Hrvatskom listu, a surađuje zatim u Studentskom listu (1950), Požeškom listu (1954–1956, 1958–1960) te u časopisima Književni Jadran (1952), Republika (1958), Literatura (1958), Revija (1964), Mogućnosti (1970) i dr. Humorističke priloge objavljuje u beogradskom Ježu (1961–62), ljubljanskoj Pavlihi (1962–63) i zagrebačkom Kerempuhu (1970, 1973). Od 1954. piše i objavljuje pjesme za djecu u časopisima i listovima te u televizijskim emisijama.<br>Uvelike se angažirao na populariziranju žanra radio-drame u hrvatskoj književnosti. Od 1960. do umirovljenja 1992. urednik je u Kulturno-zabavnom i Dramskom programu Radio-Zagreba (Hrvatskog radija), gdje uređuje emisije Vedra večer, Porodica Veselić, Humoristička inspekcija, Satiričke igre. Objavljivao je i suvremene strane tekstove, adaptacije i dramatizacije humoreski. Tako je najesen 1966. na Radio-Zagrebu pokrenuo emisiju "Panoptikum" radi poticanja hrv. pisaca na stvaranja radijske drame, s naglaskom na radijsku komediju. U rujnu iste godine je emisija krenula, i do studenog 2007. je neprekinuto emitirana, pri čemu je izvedeno više od 500 izvornih komediografskih naslova.